KOMISSION ASETUS (EU) 2020/749,

annettu 4 päivänä kesäkuuta 2020,

Euroopan parlamentin ja neuvoston asetuksen (EY) N:o 396/2005 liitteen III muuttamisesta siltä osin kuin on kyse kloraatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 16 artiklan 1 kohdan a alakohdan,

sekä katsoo seuraavaa:

(1) Komission päätöksen 2008/865/EY (2) mukaisesti kaikkien kloraattia sisältävien kasvinsuojeluaineiden luvat peruutettiin sen jälkeen, kun kloraattia ei sisällytetty neuvoston direktiivin 91/414/ETY (3) liitteeseen I.

(2) Kloraatille ei ole vahvistettu erillisiä jäämien enimmäismääriä ja koska tätä ainetta ei ole sisällytetty asetuksen (EY) N:o 396/2005 liitteeseen IV, kaikkiin asetuksen (EY) N:o 396/2005 liitteessä I lueteltuihin elintarvike- ja rehutuotteisiin sovelletaan tällä hetkellä jäämien enimmäismäärän oletusarvoa 0,01 mg/kg.

(3) Sen lisäksi, että kloraattia käytettiin aiemmin kasvinsuojeluaineissa, sitä muodostuu sivutuotteena klooripohjaisten desinfiointiaineiden käytöstä elintarvikkeiden ja juomaveden prosessoinnissa. Tästä syystä elintarvikkeissa esiintyy tällä hetkellä havaittavissa olevia kloraattijäämiä.

(4) Euroopan elintarviketurvallisuusviranomainen, jäljempänä ’elintarviketurvallisuusviranomainen’, keräsi vuosina 2014–2018 seurantatietoja tutkiakseen kloraatin jäämien esiintymistä elintarvikkeissa ja juomavedessä. Tiedot osoittivat, että kloraattijäämiä esiintyy pitoisuuksina, jotka usein ylittävät jäämien enimmäismäärän oletusarvon (0,01 mg/kg), ja että pitoisuudet vaihtelevat lähteestä ja tuotteesta riippuen. Näin ollen vaikka noudatettaisiin hyviä käytäntöjä, tällä hetkellä ei ole mahdollista saavuttaa sellaista kloraattijäämien tasoa, joka olisi nykyisen jäämien enimmäismäärän tason 0,01 mg/kg mukainen.

(5) Elintarviketurvallisuusviranomainen antoi tieteellisen lausunnon (4), joka koski elintarvikkeissa esiintyvän kloraatin riskejä kansanterveydelle. Mainitussa lausunnossa elintarviketurvallisuusviranomainen vahvisti siedettäväksi päiväsaanniksi 3 μg painokiloa kohti päivässä ja akuutin altistumisen viiteannokseksi 36 μg painokiloa kohti. Elintarviketurvallisuusviranomainen katsoi, että vuonna 2014 kerättyjen tietojen perusteella akuutti ravinnon kautta tapahtuva altistuminen kloraatille ei ylittänyt akuutin altistumisen viiteannosta. Keskimääräinen elintarvikeperäinen kloraattialtistus ylitti Euroopan maissa siedettävän päiväsaannin tietyissä väestöryhmissä, kuten imeväisissä ja pikkulapsissa, joilla on lievä tai kohtalainen jodin puute.

(6) Jotta useilla asian kannalta merkityksellisillä ja toisiinsa liittyvillä aloilla toteutettavilla koordinoiduilla toimilla voidaan alentaa kloraattipitoisuuksia ja vähentää altistumista, jäsenvaltiot sopivat vuonna 2017 monialaisesta toimintasuunnitelmasta, joka sisältää joukon rinnakkaisia toimia, mukaan lukien juomavettä, hygieniaa ja elintarvikkeissa ja rehuissa esiintyvien jäämien väliaikaisten enimmäismäärien vahvistamista koskevat toimet.

(7) Tässä asetuksessa käsitellään jäämien väliaikaisten enimmäismäärien vahvistamista elintarvikkeille. Tätä varten sekä jäsenvaltiot että elintarvikealan toimijat keräsivät vuosina 2014–2018 suuren määrän esiintyvyyttä koskevia tietoja. Tietojen mukaan pitoisuudet ovat yleisesti laskemassa, mikä viittaa siihen, että valmistuskäytännöt ovat jo jossain määrin parantuneet. Sellaisen kloraatin, jonka jäämät eivät ole peräisin kasvinsuojeluaineiden käytöstä vaan klooripohjaisista ratkaisuista elintarvikkeiden jalostuksessa ja juomaveden käsittelyssä, jäämien enimmäismäärät olisi vahvistettava ”niin alhaisiksi kuin on kohtuudella mahdollista” (ALARA-periaate) noudattamalla hyviä tuotantotapoja ja varmistamalla samalla, että voidaan noudattaa hyviä hygieniakäytäntöjä. Tällä toimintatavalla varmistetaan, että elintarvikealan toimijat soveltavat kansanterveyden suojelemiseksi mahdollisimman tehokkaita toimenpiteitä, joilla voidaan ehkäistä ja vähentää elintarvikkeiden kloraattipitoisuutta, mutta ottavat samalla huomioon elintarvikkeiden mikrobiologisen turvallisuuden.

(8) ALARA-periaatteen mukaiset kloraatin jäämien väliaikaiset enimmäismäärät perustuvat 95 prosenttiin kerätyistä esiintymistiedoista, ja niissä otetaan huomioon asianmukaisesti käsitellyn juomaveden käyttö elintarvikkeiden jalostuksessa. Jäämien väliaikaisia enimmäismääriä olisi tarkasteltava uudelleen viimeistään viiden vuoden kuluttua tämän asetuksen julkaisemisesta ottaen huomioon hygienian ja juomaveden alalla tapahtunut mahdollinen kehitys ja elintarvikealan toimijoiden edistyminen kloraattipitoisuuksien vähentämisessä tai milloin tahansa saataessa käyttöön sellaisia uusia tietoja, joiden perusteella aiemmin toteutettava tarkastelu on perusteltu.

(9) Komissio kuuli Euroopan unionin vertailulaboratorioita asianmukaisista kloraattijäämien määritysrajoista tietyissä hyödykkeissä.

(10) Elintarviketurvallisuusviranomaisen tieteellisen lausunnon perusteella ja tarkasteltavana olevan asian kannalta merkitykselliset tekijät huomioon ottaen ehdotetut jäämien enimmäismäärät ovat asetuksen (EY) N:o 396/2005 14 artiklan 2 kohdan vaatimusten mukaiset.

(11) Sen vuoksi asetusta (EY) N:o 396/2005 olisi muutettava.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liite III tämän asetuksen liitteen mukaisesti.

2 artikla Kloraatin jäämien väliaikaisia enimmäismääriä on tarkasteltava viimeistään 8 päivänä kesäkuuta 2025.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä kesäkuuta 2020. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Komission päätös 2008/865/EY, tehty 10 päivänä marraskuuta 2008, kloraatin jättämisestä sisällyttämättä neuvoston direktiivin 91/414/ETY liitteeseen I ja kyseistä ainetta sisältäville kasvinsuojeluaineille annettujen lupien peruuttamisesta (EUVL L 307, 18.11.2008, s. 7).

(3) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(4) EFSA (European Food Safety Authority), 2015. Scientific opinion on the risks for public health related to the presence of chlorate in food. EFSA Journal 2015;13(6):4135, 103 pp.